במומנטום אדיר. סבב המשחקים השני בשלב הבתים של ליגת האלופות של פיב"א נפתח הערב (שלישי), והפועל ירושלים השיגה ניצחון 72:83 משכנע על בנדירמה הטורקית, הניצחון החמישי שלה ברציפות בכל המסגרות. בכך האדומים-לבנים שמרו על פסגת הבית, עלו למאזן 2:6 והתקרבו עוד צעד לעבר השלב הבא במפעל.
קלעו להפועל ירושלים: ג'יימס פלדין 27, טיישון תומאס 18 (9 ריבאונדים), ג'ייקובן בראון (10 ריבאונדים ו-9 אסיסטים) ומינדאוגאס קופשאס 8 כ"א, תמיר בלאט 6, אייזאה קאזינס 5, עידן זלמנסון וסולימאן בריימו 4 כ"א, נמרוד לוי 3. בלטו בשורות בנדירמה: עמנואל טרי (10 ריבאונדים) וטיילר קלינוסקי 14 כ"א, עומאר פרוויט 13.
הקבוצה מהבירה נאלצה להתמודד ללא טרנט לוקט, שקיבל אישור לטוס לארה"ב בעקבות מצב חירום משפחתי, והמאמן עודד קטש היה צריך לתמרן מבחינת הרוטציה. הוא קיבל בחזרה את בר טימור וג'ייקובן בראון, שהחלימו מפציעות, אך בסופו של דבר, כצפוי, קיבל הצגה מהאיש החשוב ביותר בסגל עליו תמיד אפשר לסמוך - ג'יימס פלדין.
אחרי שהפציץ שיא קריירה של 41 נקודות מול הפועל גלבוע/גליל בליגה לפני שלושה ימים, מה שזיכה אותו בתואר שחקן המחזור, הגארד המצוין המשיך עם הכושר הנפלא וסיים הערב עם 27 נקודות כולל שבע שלשות. הוא היה אחראי ישיר על החזרה של הקבוצה מפיגור אחרי ריצת 13:0 של הטורקים, והעלה את קבוצתו לפער דו ספרתי מבטיח. האורחת הצליחה לצמק במחצית השנייה, וברבע הרביעי היה זה טיישון תומאס שסגר עניין עם דקות מצוינות ומספר דאנקים שהקפיצו את הקהל בארנה.
ככלל, מחזיקת גביע המדינה של ישראל נמצאת במומנטום חיובי מעולה, ובאירופה היא כעת עם רצף של שני ניצחונות, כולל ה-72:94 המשכנע על אנטוורפן בשבוע שעבר. במפגש הקודם מול בנדירמה בחוץ ירושלים ניצחה 69:73, במחזור הראשון של המפעל, ובכך היא הבטיחה שתסיים מעליה בכל מקרה (אם יהיה מקרה בלתי סביר של שוויון נקודות).
ג'ייקובן בראון, אייזאה קאזינס, ג'יימס פלדין, טיישון תומאס ונמרוד לוי פתחו בחמישייה של הפועל ירושלים. המארחת פתחה את המשחק בצורה מהוססת ונקלעה לפיגור 12:5 בעקבות מספר איבודים, אך דקות טובות של פלדין, שהמשיך את היכולת הנפלאה שלו, לצד מהלכים יעילים של מינדאוגאס קופשאס, החזירו את ירושלים לעניינים.
התוצאה התהפכה ל-12:13, ולאחר מכן דאנקים של קופשאס וסולימאן בריימו לצד עוד סל קל של עידן זלמנסון העלו את הקבוצה ל-14:21, והיתרון נשמר עד לסיום הרבע הראשון, 17:21.
את הדקות הראשונות של הרבע השני האדומים-לבנים פתחו בצורה רעה ואפשרו ליריבה ליצור ריצת 13:0. עומאר פרוויט ועמנואל טרי הובילו בדרך ליתרון 30:23, אולם בצד השני היה מי שעודד קטש יכול לסמוך עליו שיחזיר את קבוצתו לעניינים - ג'יימס פלדין.
הגארד הנפלא קלע עוד שלוש שלשות מהירות והוביל ריצת 7:20 עד לסיום המחצית הראשונה, בה הוא קלע בסך הכל 19 נקודות, זכר למשחק הנהדר שסיפק מול גלבוע/גליל. בכל מקרה, ירושלים ירדה להפסקה ביתרון 37:43.
תמיר בלאט פתח את הרבע השלישי בצורה מצוינת עם שתי שלשות ויצירת יתרון דו ספרתי לירושלמים, 39:49. האורחים הצליחו לצמק לאט לאט ולהוריד עד כדי שתי נקודות פער בלבד, 51:53, אך החבורה של עודד קטש התעשתה וחזרה להפרש יציב. טיישון תומאס סיפק דאנק ענק, נמרוד לוי הוסיף שלשה, וירושלים נכנסה לרבע המכריע עם 56:60 לטובתה.
ברבע הרביעי ה-איש של קטש היה תומאס, שכן למשך דקות ארוכות נשאר ג'יימס פלדין תקוע על 19 הנקודות שלו מהמחצית הראשונה. הפורוורד סיפק מספר ליי-אפים ודאנקים רצופים בדרך ליתרון 58:71 שסגר עניין. הטורקים צימקו במעט, אך פלדין קינח עם עוד שלשה וקבע 72:83 בסיום.